Piaty ročník komorného medzinárodného festivalu intermediálneho umenia PostmutArt Fest v Nitre s podtitulom zvukobraz/gestotext nadväzuje na rovnomennú sériu podujatí ako aj niekdajší úspešný cyklus Hermovo ucho v Nitre (1999 – 2007), vďaka čomu je v tomto meste už viac ako pätnásť rokov prítomná iná, progresívna hudobno-intermediálna kultúra a umenie. V čase poznačenom značnou nestabilitou a (ne)známymi ohrozeniami, no najmä stratou citlivosti na inakosť v jej rôznych podobách chce tento nekonvenčný umelecký festival počas dvoch jesenných dní ponúknuť alternatívy iného vnímania okolia i nás samých v ňom.
Vo štvrtok 22. októbra 2015 sa v Koncertnej sále Župného domu v Nitre odohrá prvý večer plný hudby a zvukov v intermediálnych presahoch, na ktorom sa predstavia: nekonvenčný básnik Michal Rehúš, špičkové duo súčasnej hudby akordeonistu Petra Katinu a violončelistu Andreja Gála, ako aj Mario van Horrik & Petra Dubach, pár intermediálnych umelcov z Holandska v zvláštnej zvukovo-pohybovaj etude. Vrcholom večera bude sólový koncert výraznej svetovej osobnosti nekonvenčnej hudby, Američana Elliota Sharpa (USA), skladateľa a hráča na elektrickú gitaru, saxofón a živú elektroniku (známeho u nás z bratislavských Večerov novej hudby, či nedávnej spolupráce s VENI Academy v Košiciach).
V piatok 23. októbra 2015 sa v rovnakých priestoroch uskutočnia tri akcie tematizujúce najmä ticho:
- Hudba, zvuk a ticho teraz!, čiže kolokvium o súčasnej "inej" hudbe (spojené s prezentáciou časopisu VLNA a CD kompilácie Hevhetia Music Now);
- Výstava ticha s podtitulom 4´33´´ na entú, ktorú budú tvoriť akcie a objekty Poliaka Mareka Choloniewskeho, moravského performera Mariana Pallu, spomínaného E. Sharpa, spomedzi našich autorov spomeňme Jula Fujaka a Mira Tótha, všetky inšpirované legendárnou skladbou Johna Cagea;
- Into great silence – záverečná projekcia za tmy opäť plná ticha…
Nitrianska galéria ako hlavný organizátor podujatia vás na tieto dva výnimočné večery "zvukobrazov a gestotextov" iného umenia srdečne pozýva!